Document ID: 31979R2931

ΚΑΝΟΝΙΣΜΟΣ (ΕΟΚ) αριθ. 2931/79 ΤΟΥ ΣΥΜΒΟΥΛΙΟΥ της 20ης Δεκεμβρίου 1979 περί χορηγήσεως ενισχύσεως κατά την εξαγωγή γεωργικών προϊόντων τα οποία δύνανται να τύχουν ειδικής μεταχειρίσεως κατά την εισαγωγή σε τρίτη χώρα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43 και 113,
την πρόταση της Επιτροπής,
Εκτιμώντας:
ότι σε ορισμένες περιπτώσεις αγροτικά προϊόντα δύνανται να τύχουν ειδικής μεταχειρίσεως κατά την εισαγωγή σε τρίτες χώρες, εφ' όσον τα προϊόντα αυτά συμφωνούν με ορισμένες προδιαγραφές και/ή με προϋποθέσεις τιμής- ότι η διοικητική συνεργασία μεταξύ των αρχών της τρίτης χώρας εισαγωγής και των αρχών της Κοινότητος είναι αναγκαία για να εξασφαλισθεί η σωστή εφαρμογή ενός τέτοιου συστήματος- ότι για το σκοπό αυτό τα προϊόντα πρέπει να συνοδεύονται από πιστοποιητικό, το οποίο εκδίδεται εντός της Κοινότητος-
ότι, για να τηρηθούν οι προϋποθέσεις τιμής, πρέπει να ληφθεί υπόψη το καθεστώς επιστροφών κατά την εξαγωγή- ότι οι λεπτομέρειες του εν λόγω καθεστώτος καθορίσθηκαν με τη διαδικασία που ορίζεται στο άρθρο 26 του κανονισμού (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως των αγορών στον τομέα των σιτηρών(1), όπως τροποποιήθηκε τελευταία από τον κανονισμό (ΕΟΚ) αριθ. 1547/79(2), και από τα αντίστοιχα άρθρα άλλων κανονισμών περί κοινής οργανώσεως των αγορών- ότι οι λεπτομέρειες εφαρμογής των μέτρων που προβλέπονται από τον παρόντα κανονισμό πρέπει να καθορισθούν κατά την ίδια διαδικασία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά την εξαγωγή γεωργικών προϊόντων τα οποία δύνανται, σύμφωνα με τις συναφθείσες από την Κοινότητα συμφωνίες, να τύχουν ειδικής μεταχειρίσεως κατά την εισαγωγή σε τρίτη χώρα, εφ' όσον τηρηθούν ορισμένες προϋποθέσεις, οι αρμόδιες αρχές των Κρατών Μελών εκδίδουν, κατόπιν αιτήσεως και καταλλήλου ελέγχου, έγγραφο το οποίο πιστοποιεί ότι οι προϋποθέσεις πληρούνται.
2. Οι λεπτομέρειες εφαρμογής του παρόντος κανονισμού καθορίζονται κατά τη διαδικασία του άρθρου 26 του κανονισμού (ΕΟΚ) αριθ. 2727/75 και των αντιστοίχων άρθρων άλλων κανονισμών περί κοινής οργανώσεως των αγορών.
Άρθρο 2
Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 20 Δεκεμβρίου 1979.

Labels: 3
6